b"\n_START_ARTICLE_\nRekrut\xc5\xb3 prievol\xc4\x97\n_START_PARAGRAPH_\nRekrut\xc5\xb3 prievol\xc4\x97 (vok. Rekrut, pranc. recruter \xe2\x80\x93 verbuoti, komplektuoti; pranc. recrue 'naujokas') \xe2\x80\x93 prievol\xc4\x97 atlikti karin\xc4\x99 tarnyb\xc4\x85.\n_START_SECTION_\nRusija\n_START_PARAGRAPH_\nRekrut\xc5\xb3 prievol\xc4\x97 buvo \xc4\xafvesta 1705 m. Carin\xc4\x97s Rusijos kariuomen\xc4\x97je reik\xc4\x97jo tarnauti 25 metus, nuo 1834 m. tarnybos laikas buvo sutrumpintas iki 20, nuo 1855 m. - iki 12 m._NEWLINE_1874 m. rekrut\xc5\xb3 prievol\xc4\x97 buvo pakeista visuotine karine prievole. Rekrutai buvo renkami i\xc5\xa1 valstie\xc4\x8di\xc5\xb3 kasmet lapkri\xc4\x8dio m\xc4\x97nes\xc4\xaf, \xc4\xafprasta tvarka po 5-7 \xc5\xbemones nuo 1000 \xe2\x80\x9erevizini\xc5\xb3 siel\xc5\xb3\xe2\x80\x9c. Karo ar nepaprastosiomis s\xc4\x85lygomis rekrut\xc5\xb3 buvo imama daugiau.\n_START_SECTION_\nLietuva\n_START_PARAGRAPH_\nPrievol\xc4\x97 Lietuvoje buvo \xc4\xafvesta po Abiej\xc5\xb3 Taut\xc5\xb3 Respublikos padalijim\xc5\xb3 (1796 m.), prie Rusijos prijungtose LDK \xc5\xbeem\xc4\x97se._NEWLINE_1846\xe2\x80\x931855 m. i\xc5\xa1 Kauno gubernijos rekrutais buvo paimta daugiau kaip 23 000 vyr\xc5\xb3. Kur\xc4\xaf vyr\xc4\x85 atiduoti \xc4\xaf rekrutus galutinai nuspr\xc4\x99sdavo dvarininkas. Nuo 1847 m visi rekrutinio am\xc5\xbeiaus vyrai tur\xc4\x97jo traukti burtus. Pirmiau traukdavo i\xc5\xa1 t\xc5\xb3 \xc5\xa1eim\xc5\xb3, kuriose b\xc5\xabdavo 3 ar daugiau vyr\xc5\xb3, paskiausiai i\xc5\xa1 t\xc5\xb3, kur \xc5\xa1eimoje buvo tik vienas vyras. Surinkus pakankam\xc4\x85 skai\xc4\x8di\xc5\xb3 rekrut\xc5\xb3 pirmu ar antru traukimu, tre\xc4\x8di\xc4\x85kart, t. y., i\xc5\xa1 \xc5\xa1eim\xc5\xb3 su vienu vyru, burt\xc5\xb3 netraukdavo. Da\xc5\xbenai atrinktieji \xc4\xaf rekrutus slapst\xc4\x97si, juos reik\xc4\x97jo gaudyti._NEWLINE_Rekrut\xc5\xb3 prievol\xc4\x97 apskritai buvo viena i\xc5\xa1 sunkiausi\xc5\xb3 prievoli\xc5\xb3, padidinusi valstie\xc4\x8di\xc5\xb3 priespaud\xc4\x85 po LDK \xc5\xbeemi\xc5\xb3 \xc4\xafjungimo \xc4\xaf Rusij\xc4\x85 ir taip pat skatinusi i\xc5\xa1sivadavimo kovas, Lietuvos valstie\xc4\x8di\xc5\xb3 dalyvavim\xc4\x85 sukilimuose."